Malatinský, Tomáš, minister hospodárstva SR (2014-03-19):
Ďakujem pekne. Ja by som chcel vystúpiť k tomu veľkému pozmeňovaciemu návrhu pani poslankyne Mezenskej. Navrhovaná úprava vecných bremien v plnom rozsahu, ako je v tom zákone ponímaná, vychádza už z existujúcich ustanovení zákonov o energetike a do návrhu bola zaradená z dôvodov potreby zjednotenia a zosúladenia úpravy vecných bremien vo všetkých energetických odvetviach. To bola naša snaha. Predmetom úpravy zákona č. 251/2012 Z. z. o energetike v znení neskorších predpisov, rovnako ako zákon č. 657/2004 Z. z. o tepelnej energetike v znení neskorších predpisov sú sieťové odvetvia, ktorých rozvodové siete slúžia na dodávku energie pre viacerých odberateľov. Z uvedeného dôvodu sa navrhuje pre obidva uvedené zákony totožná právna úprava vecných bremien. Prijatie predloženého pozmeňujúceho návrhu a doplňujúceho návrhu by bolo v rozpore s cieľom vládneho návrhu zákona v tejto časti. Závažnou problematikou je, že aj pozmeňujúci návrh a doplňujúci návrh napĺňa znaky retroaktivity právneho predpisu. Aj keď pani poslankyňa uvádza, že ide o nepravú retroaktivitu v prospech občanov, treba si uvedomiť, že, samozrejme, to bude niečo stáť a že ide zároveň o retroaktivitu s možným dopadom v neprospech občanov. V tomto prípade sú to koneční spotrebitelia. Je nutné si uvedomiť, že právne riešenie, ktoré sa navrhuje ako retroaktívne v súvislosti s poskytnutím náhrad súvisiacich s obmedzeniami vlastníkov nehnuteľností, ktoré vznikli pred nadobudnutím účinnosti navrhovaného zákona, bude mať dopad na koncové ceny odberateľov a konečných spotrebiteľov tepla, keďže vyššie uvedené náhrady budú prenesené cez položku oprávnených nákladov. K tým ďalším bodom, k inštaláciám meradiel. V rámci rokovania výboru pre hospodárske záležitosti bol prijatý pozmeňovací návrh, čl. 1, doterajší bod 34, ktorým sa maximálne v rámci možnosti smernice vychádza v ústrety konečným spotrebiteľom tepla a bytov. Pokiaľ ide o koncových odberateľov, ktorí bývajú v bytových domoch alebo viacúčelových budovách, bez ohľadu na to, či budovy sú napojené na zásobovanie z externého zdroja, alebo spoločného zdroja, v rámci takejto budovy je potrebné do 31. decembra 2016 všetky byty ako jednotky vybaviť individuálnymi meradlami spotreby tepla alebo teplej vody. Ale v budovách, kde používanie určených meradiel nie je technicky uskutočniteľné alebo nákladovo efektívne, musia byť namiesto toho nainštalované individuálne pomerové rozdeľovače vykurovaných nákladov na každom vykurovacom telese v jednotlivých bytoch. Ak nie je toto riešenie alebo nie je nákladovo efektívne, môže sa zvážiť alternatívny spôsob merania spotreby tepla. Náklady na inštaláciu určených meradiel alebo pomerných rozdeľovačov tepla môže hradiť dodávateľ, nakoľko jeho povinnosť zo zákona končí na odbernom mieste, a to je funkčné miesto na päte domu. Takže tu máme ten rozdiel oproti energetike, že v tomto prípade ide o spoločenstvo, ktoré je konečným prijímateľom. A tak isto pri obidvoch týchto bodoch legislatívna rada nič nevytýkala, ale v podstate poukázala a odporučila to posúdiť a my sme sa s tým legislatívne zaoberali a práve sme určili, že mali by sme mať jednotný prístup aj v elektrike, aj v teple. Neviem, k pánu poslancovi Hlinovi, keď spomínal, mne to tak pripadalo, že tie všetky obmedzenia nie sú v odpojení, ale sa týkajú osvedčení na nové zdroje a tam sme, samozrejme, sprísnili podmienky. Samozrejme, aj odpojenie je zložitejšie, ale nie je vylúčené. A ja by som chcel povedať, že je v tomto zákone, samozrejme, veľmi potrebné asi hľadať vyváženosť medzi všetkými zúčastnenými, medzi investormi, veľkými, malými, medzi spotrebiteľmi, medzi vlastníkmi pozemkov. A nie je to jednoduché. My sme dlho rokovali so všetkými stranami. Samozrejme, keď sa na to pozrieme z jedného pohľadu, pohľadu ochrany teda tých bremien, čo bolo najväčšie ťažisko pri pani poslankyni Mezenskej, alebo tuto skoro taký útok na to, že chránime nejakého monopolistu. Musíme aj jeho chrániť, pretože je to investor, on s nejakými vstupmi do toho išiel, sú tam investované nemalé prostriedky a či je to ten, alebo onen, alebo mesto, máme, aj štát má svoje teplárne, ktoré dostávajú dosť veľké rany, musia prestavať svoje zariadenia z titulu ekológie a podobne. A samozrejme, keď sa mu rozpadne dodávateľský systém, tak sú to zmarené prostriedky, zmarené prostriedky spoločnosti, možno nie jednotlivca. Ja musím z minulosti spomenúť, v Komárne sme zavreli tepláreň len preto, že boli dotačné systémy pre domy a obyvateľov z peňazí Európskej únie, ale to ešte na začiatku toho procesu, a tepláreň sa na to pozerala, ako sa im proste odpájajú dotovaní zákazníci. Tam ekonomika fungovala len vďaka dotáciám. Takže ja si vážim, samozrejme, všetky tieto pripomienky a aj pozmeňovacie návrhy, ale musíme vychádzať z toho, že ten proces prípravy bol dlhý, zložitý a všetkých účastníkov sme nechali diskutovať, a myslím, že sme spravili kompromisný návrh. Ďakujem pekne.